text: Bandidos truer tatovørerne i Kolding
  02 juni 2013 kl. 12.20
  Bandidos truer tatovørerne i Kolding til at betale penge. Hvis de ikke vil, skal de lukke deres forretninger, skriver jv.dk.
  Truslerne kommer efter, at Bandidos for nylig har åbnet en tatovørforretning på Banegårdspladsen.
  - Ved det seneste besøg trængte de mig op i en krog. Den ene havde ansigtet lige op i mit, mens de to andre stod på hver sin side af mig, siger en anonym tatovør i Kolding til jv.dk.
  Én af de truede tatovører er angiveligt allerede bukket under for presset, og har i denne uge lukket sin forretning.
  Kolding Politi bekræfter truslerne og opfordrer andre, der er ude for det samme, til straks at indgive anmeldelse.
  